CELEX: 32021R1317
Language: lv
Date: 2021-08-09 00:00:00
Title: Komisijas Regula (ES) 2021/1317 (2021. gada 9. augusts), ar ko Regulu (EK) Nr. 1881/2006 groza attiecībā uz svina maksimāli pieļaujamo koncentrāciju konkrētos pārtikas produktos (Dokuments attiecas uz EEZ)

10.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 286/1
               
            
         KOMISIJAS REGULA (ES) 2021/1317
         (2021. gada 9. augusts),
         ar ko Regulu (EK) Nr. 1881/2006 groza attiecībā uz svina maksimāli pieļaujamo koncentrāciju konkrētos pārtikas produktos
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (EEK) Nr. 315/93 (1993. gada 8. februāris), ar ko nosaka Kopienas procedūras attiecībā uz piesārņotājiem pārtikā (1), un jo īpaši tās 2. panta 3. punktu,
         tā kā:
         
                     (1)
                  
                  
                     Komisijas Regulā (EK) Nr. 1881/2006 (2) ir noteikta svina (Pb) maksimāli pieļaujamā koncentrācija dažādos pārtikas produktos.
                  
               
                     (2)
                  
                  
                     Eiropas Pārtikas nekaitīguma iestāde (“Iestāde”) 2010. gada 18. martā pieņēma atzinumu par svinu pārtikā (3). Iestāde konstatēja, ka svins var izraisīt ontoģenētisko neirotoksicitāti maziem bērniem un sirds un asinsvadu problēmas un nefrotoksiskumu pieaugušajiem. Svina riska novērtējums balstījās uz šo potenciāli kritisko nelabvēlīgo ietekmi. Iestāde secināja, ka nav pierādījumu par vairāku kritisku beigpunktu robežvērtību, arī attiecībā uz ontoģenētisko neirotoksicitāti un nefrotoksiskumu pieaugušajiem. Tāpēc nebija piemēroti noteikt pieļaujamo nedēļas devu. Iestāde pauda bažas, ka pašreizējie eksponētības līmeņi ar uzturu uzņemtam svinam potenciāli var ietekmēt embriju, zīdaiņu un bērnu neiroloģisko attīstību.
                  
               
                     (3)
                  
                  
                     Iestādes secinājumus apstiprināja Apvienotās FAO un PVO pārtikas piedevu un piesārņotāju ekspertu komitejas (FAO un PVO) 2010. gada ziņojumā (4) paustie secinājumi.
                  
               
                     (4)
                  
                  
                     Ņemot vērā jaunākos datus par sastopamību, Pārtikas kodeksa komisija 41. sesijā (CAC41) samazināja Pārtikas kodeksā norādīto svina maksimāli pieļaujamo koncentrāciju sālī (izņemot sāli no māršām) no 2 mg/kg uz 1 mg/kg.
                  
               
                     (5)
                  
                  
                     Ņemot vērā jaunākos datus par sastopamību, Pārtikas kodeksa komisija 42. sesijā (CAC42) samazināja Pārtikas kodeksā norādīto maksimāli pieļaujamo koncentrāciju subproduktos no 0,5 mg/kg uz 0,2 mg/kg liellopu subproduktiem, 0,15 mg/kg cūku subproduktiem un 0,1 mg/kg mājputnu subproduktiem. Tā arī samazināja maksimāli pieļaujamo koncentrāciju vīnā, kas pagatavots no vīnogām, no 0,2 mg/kg uz 0,1 mg/kg un noteica maksimāli pieļaujamo koncentrāciju stiprinātajos vīnos/desertvīnos, kas pagatavoti no vīnogām, proti, 0,15 mg/kg. Abas maksimāli pieļaujamās koncentrācijas attiecina uz vīnu, kas pagatavots no vīnogām, kuras ievāktas pēc dienas, kad CAC42 pieņēma maksimāli pieļaujamās koncentrācijas.
                  
               
                     (6)
                  
                  
                     Ņemot vērā šīs norises un jaunākos datus par sastopamību, Savienībā būtu jāsamazina eksponētība ar uzturu uzņemtam svinam, samazinot esošās maksimāli pieļaujamās koncentrācijas vai nosakot papildu maksimāli pieļaujamās koncentrācijas attiecībā uz pārtikas produktiem, kuriem zemākas svina koncentrācijas sasniegt ir praktiski iespējams, proti, subproduktiem, dažiem zīdaiņu un mazu bērnu pārtikas produktiem, sālim un savvaļas sēnēm. To pašu apsvērumu dēļ būtu jāsamazina svina maksimāli pieļaujamā koncentrācija vīnā un jānosaka maksimāli pieļaujamā koncentrācija desertvīnā attiecībā uz produktiem, kas pagatavoti no turpmākām ražām. Visbeidzot, šo pašu apsvērumu dēļ, kā arī lai palīdzētu izskaust krāpniecisku praksi, piemēram, svina hromāta pievienošanu kurkumai, būtu jānosaka maksimāli pieļaujamā koncentrācija garšvielās.
                  
               
                     (7)
                  
                  
                     Tāpēc Regula (EK) Nr. 1881/2006 būtu attiecīgi jāgroza.
                  
               
                     (8)
                  
                  
                     Ņemot vērā to, ka svins ir vājas iedarbības netiešs genotoksisks kancerogēns un līdz ar to svina klātbūtne rada lielāku risku sabiedrības veselībai, produktiem, kas neatbilst jaunajai svina maksimāli pieļaujamajai koncentrācijai un kas laisti tirgū pirms šīs regulas stāšanās spēkā, būtu jāļauj palikt tirgū tikai īsu laika periodu.
                  
               
                     (9)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1881/2006 pielikumu groza saskaņā ar šīs regulas pielikumu.
         
         
            2. pants
            Pielikumā uzskaitītie pārtikas produkti, kas ir likumīgi laisti tirgū pirms šīs regulas stāšanās spēkā, drīkst palikt tirgū līdz 2022. gada 28. februārim.
         
         
            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 9. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 37, 13.2.1993., 1. lpp.
         
         
            (2)  Komisijas Regula (EK) Nr. 1881/2006 (2006. gada 19. decembris), ar ko nosaka konkrētu piesārņotāju maksimāli pieļaujamo koncentrāciju pārtikas produktos (OV L 364, 20.12.2006., 5. lpp.).
         
            (3)  EFSA CONTAM grupa (EFSA Ekspertu grupa jautājumos, kas saistīti ar piesārņojumu pārtikas apritē), 2010. g., Scientific Opinion on lead in food, EFSA Journal 2010; 8(4):1570, https://efsa.onlinelibrary.wiley.com/doi/epdf/10.2903/j.efsa.2010.1570.
         
            (4)  Evaluation of Certain Food Additives and Contaminants, Apvienotās FAO un PVO pārtikas piedevu ekspertu komitejas 73. ziņojums, PVO tehnisko ziņojumu sērija, 960.
      
      
         
            PIELIKUMS
            Regulas (EK) Nr. 1881/2006 pielikuma 3. sadaļas (Metāli) 3.1. apakšsadaļu (Svins) aizstāj ar šādu:
            
               
                           “Pārtikas produkti (1)
                        
                        
                           Maksimāli pieļaujamā koncentrācija
                           (mg/kg mitra svara)
                        
                     
                           3.1.
                        
                        
                           
                              Svins
                           
                        
                        
                            
                        
                     
                           3.1.1.
                        
                        
                           Neapstrādāts piens (6), termiski apstrādāts piens un piens, kas paredzēts, lai ražotu produktus uz piena bāzes
                        
                        
                           0,020 
                        
                     
                           3.1.2.
                        
                        
                           Maisījumi zīdaiņiem, papildu ēdināšanas maisījumi zīdaiņiem un maisījumi maziem bērniem (57)
                        
                        
                            
                        
                     
                           tiek pārdoti kā pulveris (3) (29)
                        
                        
                           0,020 
                        
                     
                           tiek pārdoti šķidrā veidā (3) (29)
                        
                        
                           0,010 
                        
                     
                           3.1.3.
                        
                        
                           Apstrādātu graudaugu pārtika un bērnu pārtika zīdaiņiem un maziem bērniem (3) (29), izņemot to, kas minēta 3.1.5. punktā
                        
                        
                           0,020 
                        
                     
                           3.1.4.
                        
                        
                           Īpašiem medicīniskiem nolūkiem paredzēta pārtika, kas paredzēta zīdaiņiem un maziem bērniem
                        
                        
                            
                        
                     
                           tiek pārdota kā pulveris (3) (29)
                        
                        
                           0,020 
                        
                     
                           tiek pārdota šķidrā veidā (3) (29)
                        
                        
                           0,010 
                        
                     
                           3.1.5.
                        
                        
                           Tādi dzērieni zīdaiņiem un maziem bērniem, kas šādi tiek marķēti un pārdoti, izņemot tos, kas minēti 3.1.2. un 3.1.4. punktā
                        
                        
                            
                        
                     
                           tiek pārdoti šķidrā veidā vai ir jārekonstituē atbilstoši ražotāja norādījumiem, ieskaitot augļu sulas (4)
                        
                        
                           0,020 
                        
                     
                           pagatavo, aplejot vai novārot (29)
                        
                        
                           0,50 
                        
                     
                           3.1.6.
                        
                        
                           Liellopu, aitas, cūku un mājputnu gaļa (izņemot subproduktus) (6)
                        
                        
                           0,10 
                        
                     
                           3.1.7.
                        
                        
                           Subprodukti (6)
                        
                        
                            
                        
                     
                           liellopu un aitas
                        
                        
                           0,20 
                        
                     
                           cūku
                        
                        
                           0,15 
                        
                     
                           mājputnu
                        
                        
                           0,10 
                        
                     
                           3.1.8.
                        
                        
                           Zivs muskuļu gaļa (24) (25)
                        
                        
                           0,30 
                        
                     
                           3.1.9.
                        
                        
                           Galvkāji (52)
                        
                        
                           0,30 
                        
                     
                           3.1.10.
                        
                        
                           Vēžveidīgie (26) (44)
                        
                        
                           0,50 
                        
                     
                           3.1.11.
                        
                        
                           Gliemenes (26)
                        
                        
                           1,50 
                        
                     
                           3.1.12.
                        
                        
                           Graudi un pākšaugi
                        
                        
                           0,20 
                        
                     
                           3.1.13.
                        
                        
                           Sakņu un bumbuļu dārzeņi (izņemot plostbāržus, svaigu ingveru un svaigu kurkumu), sīpolu dārzeņi, ziedoši krustziežu dzimtas dārzeņi, galviņu krustzieži, kolrābji, pākšu dārzeņi un stublāju dārzeņi (27) (53)
                        
                        
                           0,10 
                        
                     
                           3.1.14.
                        
                        
                           Lapu krustzieži, plostbārži, šādas sēnes: Agaricus bisporus (atmatenes), Pleurotus ostreatus (austersēnes), Lentinula edodes (šitake sēnes), un lapu dārzeņi (izņemot svaigus garšaugus) (27)
                        
                        
                           0,30 
                        
                     
                           3.1.15.
                        
                        
                           Savvaļas sēnes, svaiga kurkuma un svaigs ingvers
                        
                        
                           0,80 
                        
                     
                           3.1.16.
                        
                        
                           Augļu dārzeņi
                        
                        
                            
                        
                     
                           cukurkukurūza (27)
                        
                        
                           0,10 
                        
                     
                           citi, kas nav cukurkukurūza (27)
                        
                        
                           0,05 
                        
                     
                           3.1.17.
                        
                        
                           Augļi, izņemot dzērvenes, korintes, plūškoka ogas un zemeņkoka augļus (27)
                        
                        
                           0,10 
                        
                     
                           3.1.18.
                        
                        
                           Dzērvenes, korintes, plūškoka ogas un zemeņkoka augļi (27)
                        
                        
                           0,20 
                        
                     
                           3.1.19.
                        
                        
                           Tauki un eļļas, ieskaitot piena taukus
                        
                        
                           0,10 
                        
                     
                           3.1.20.
                        
                        
                           Augļu sulas, koncentrētas augļu sulas, kas rekonstituētas, un augļu nektāri
                        
                        
                            
                        
                     
                           tikai no ogām un citiem sīkaugļiem (14)
                        
                        
                           0,05 
                        
                     
                           no augļiem, kas nav ogas un citi sīkaugļi (14)
                        
                        
                           0,03 
                        
                     
                           3.1.21.
                        
                        
                           Vīns (ieskaitot dzirkstošo vīnu, bet ne desertvīnu), sidrs, bumbieru vīns un augļu vīns (11)
                        
                        
                            
                        
                     
                           produkti, kas iegūti no 2001.–2015. gada augļu ražas
                        
                        
                           0,20 
                        
                     
                           produkti, kas iegūti no 2016.–2021. gada augļu ražas
                        
                        
                           0,15 
                        
                     
                           produkti, kas iegūti, sākot no 2022. gada augļu ražas
                        
                        
                           0,10 
                        
                     
                           3.1.22.
                        
                        
                           Aromatizēts vīns, aromatizētus vīnus saturoši dzērieni un aromatizētus vīnus saturoši kokteiļi (13)
                        
                        
                            
                        
                     
                           produkti, kas iegūti no 2001.–2015. gada augļu ražas
                        
                        
                           0,20 
                        
                     
                           produkti, kas iegūti no 2016.–2021. gada augļu ražas
                        
                        
                           0,15 
                        
                     
                           produkti, kas iegūti, sākot no 2022. gada augļu ražas
                        
                        
                           0,10 
                        
                     
                           3.1.23.
                        
                        
                           Desertvīns, kas pagatavots no vīnogām  (*1)
                           
                        
                        
                            
                        
                     
                           produkti, kas iegūti, sākot no 2022. gada augļu ražas
                        
                        
                           0,15 
                        
                     
                           3.1.24.
                        
                        
                           Uztura bagātinātāji (39)
                        
                        
                           3,0 
                        
                     
                           3.1.25.
                        
                        
                           Medus
                        
                        
                           0,10 
                        
                     
                           3.1.26.
                        
                        
                           Žāvētas garšvielas (29)
                        
                        
                            
                        
                     
                           augļi
                        
                        
                           0,60 
                        
                     
                           saknes vai sakneņi
                        
                        
                           1,50 
                        
                     
                           mizas
                        
                        
                           2,0 
                        
                     
                           pumpuri un ziedu drīksnas
                        
                        
                           1,0 
                        
                     
                           sēklas
                        
                        
                           0,90 
                        
                     
                           3.1.27.
                        
                        
                           Sāls, izņemot šādus nerafinētus sāļus: Fleur de sel un Grey salt, ko ar rokām ievāc māršās ar mālainu dibenu
                        
                        
                           1,0 
                        
                     
                           Šādi nerafinēti sāļi: Fleur de sel un Grey salt, ko ar rokām ievāc māršās ar mālainu dibenu
                        
                        
                           2,0 
                        
                     
            
               (*1)  Kā definēts VII pielikuma II daļā Eiropas Parlamenta un Padomes Regulā (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).”